
Forord

Denne boka er en innføring i noen utvalgte temaer vi finner sentrale for å diskutere musikkpedagogisk virksomhet i barnehagen. En innføringsbok favner ikke alt, men introduserer et utvalg temaer og perspektiver som vi mener er vesentlige.

Dette er den fjerde utgaven av Barnet og musikken. Vi har denne gangen utvidet perspektivene samtidig som vi har beholdt formen og mye av stoffet fra tidligere utgaver. Utgaven er utvidet med nyere forskning og flere teoretiske perspektiver som er bearbeidet ut fra tilbakemeldinger vi har fått fra dem som har brukt boka i utdanningen. Vi har erstattet kapittel 7 med et helt nytt kapittel om hvordan musikk kan bidra til et inkluderende fellesskap i barnehagen.

Boka drøfter perspektiver på musikk, musikalitet, musikalsk utvikling, legitimering av musikk, musikk som ressurs for å skape inkludering og eksempler på innfallsvinkler til musikkaktivitet i praksis. Vi håper denne utgaven kan bidra til refleksjon over forhold mellom musikk og menneske i barnehagen.

Barnehagen er en arena for kultur, noe som innebærer at barnehagelæreren behøver kunnskap og begreper for å kunne diskutere musikkarbeidet. Som kunst- og kulturarbeider må barnehagelæreren kunne reflektere over forholdet mellom kunnskap, holdninger og ferdigheter i estetiske prosesser med barn.

Musikk rører ved våre følelser og beveger både kroppen og sinnet. Musikkaktivitet kan være meningsskapende, gi rom for undring og være en viktig del av det å kunne utvikle oss som mennesker. Fordi samfunnet stadig er i endring, vil også musikkuttrykkene fornyes ved at nye musikkformer kommer til, men musikkens verdi for mennesker bevares. Dette knytter an til tanken om barnehagen som danningsarena. I denne boka diskuteres barnehagelærerens rolle i forhold til både formell og uformell musikkaktivitet, blant annet ut fra hvordan barn er medskapende i aktivitetene.

De teoretiske innfallsvinklene og refleksjonene i boka er praksisnære. Boka bærer også i seg vår oppfatning av sentrale utdanningspolitiske og kulturpolitiske strømninger som kan påvirke musikkarbeidet i barnehagen. Denne fjerde utgaven forholder seg til rammeplanen for barnehagens innhold og oppgaver samt forskrift for barnehagelærerutdanningen.

Barnet og musikken er ment som et tilfang til det totale bildet av litteratur i studiet og knytter an til blant annet pedagogisk teori og filosofi.

Vi håper også at boka kan være et bidrag innen andre typer musikkpedagogiske utdanninger.

Til hvert kapittel er det laget både gruppeoppgaver og individuelle oppgaver som kan danne grunnlag for drøfting og refleksjon.

God lesning!

Trondheim, desember 2025

Morten Sæther og Elin Angelo

EPUB/images/cover.png
Barnet
og musikken sz

INNFARING | MUSIKKPEDAGOGIKK FOR
BARNEHAGELARERSTUDENTER






